Tisztelt Direktor Úr!

Ön kiváló rendező és szcenírozó, ezért ragadtam tollat, hogy felhívjam szíves figyelmét egy műre. Ezt a darabot szerény személyem jegyzi. A *Csongor és Tündé*ről van szó, amelyet 30 évesen vetettem papírra, túl az első csalódásokon késztetést éreztem arra, hogy megpróbáljam értelmezni a világegészt.

Művem nem másnak, mint a Nemzeti Színháznak köszönheti legelső előadását 1879-ben. Azóta láttam érdekes rendezéseket: különösen tetszett Szikora János munkája Egerben, illetve a fiatal Novák Eszter rendezése az Új Színházban. Meg vagyok elégedve művem eddigi bemutatóival és fogadtatásával, de mégis a Nemzeti Színház számomra az igazi ….

A művemet a mai, úgymond modern világban is aktuálisnak tartom, mert - ha a Direktor Úr elolvassa, minden bizonnyal látni fogja - a csodás elemekkel átszőtt szerelmi szál mellett általános érvényű gondolatiságot is tartalmaz. A mostani felfordult világban fontos kérdés: Mi adhat értelmet az ember életének, mi a létezés célja? Ha a néző segítséget kap a színháztól a felvetett kérdések megválaszolásában, akkor ez a mű rendkívül aktuális.

Minden korban az egyik legmeghatározóbb a fiatal generáció, hisz’ ők lesznek azok, akik évek multán a mi helyünkbe lépnek. Az egyik szereplőm szavait idézem:

*„Sík mezőben hármas út,*

*Jobbra, balra, szertefut,*

*a középső célra jut.”*

De melyik a középső? Eldönthetetlen. A fiatalok folyamatosan választások előtt állnak, csakúgy, mint a főhős, Csongor is. Merre induljon? A pénz, a hatalom, a tudomány teszi vajon boldoggá?! A diákok ugyanilyen kérdésekkel foglalkoznak. Művem megpróbál választ adni, vagy legalábbis segítséget nyújt a választásban.

Azt meg kell hagyni, Direktor Úr, hogy igen erős társulata van, könnyen ki tudja osztani a szerepeket. Ez az Ön privilégiuma, nem szólok bele… De Mirígy szerepét Nagy Mari művésznőnek adnám, Balgáét pedig Szarvas József művész úrnak. Az Éj monológját mindenképpen Udvaros Dorottyával mondatnám, és kérem, Csongor szerepére próbálja ki fiát, ugyanis hallottam, hogy a második Magyar Filmhét díjátadóján a legjobb férfi főszereplő díját ifj. Vidnyánszky Attila kapta.

Előbbi gondolataim írása közben tört rám azonban a felismerés, hogy bizony már nagyon sok év eltelt fiatalságom óta, és már filmeket is gyártanak. Éppen ezért próbálja ki a filmszerű megoldásokat a színpadon. Ha kell, bátran alkalmazza a színház minden technikai berendezését, a forgószínpadot, a hang- és fényeffektusokat. Ez különösen a földi és a tündérvilág elválasztásában segíthet sokat. A jelmezek terén minél élénkebb színek használatát javaslom, és kérem, törekedjen az aktualitásra. A legfontosabb mégis ez lenne: Kérem, ne tiszteljék a művemet, ne legyen vitrinbe zárt kötelező olvasmány!

Azt hiszem Uram, túlléptem a határt, én csak ajánlani szerettem volna darabomat, nem tanácsokat osztogatni tanult kollégámnak. Mégis kérem Önt, fontolja meg papírra vetett gondolataimat. Abban a reményben búcsúzom Öntől, hogy kérésem kedvező elbírálásban részesül.

Tisztelettel a Nemzeti Színház leendő házirendezője:

Vörösmarty Mihály

Ui.: Amennyiben nem így történik, fokozni fogom kritikai tevékenységemet, különös tekintettel az Ön színházának előadásaival kapcsolatban!!

**Készítette:**

A Berettyóújfalui Arany János Gimnázium, Egészségügyi Szakképző és Közgazdasági Szakközépiskola csapata:

Horváth Dorina Fanni

Kiss Tifani

Szilágyi Éva Lilla

Ékes Gyula Balázs